चेन्नाइ , 24 आगस्ट : भारत हादरनि फुटबल गेलेमुखौ मुलुगनां फोथाराव लांनायनि असिलायै जर'खायै खुंनाय इन्डियान सुपार लीग सुंद'यै आइएसएलनि फैगौ 2020.21 सिजननि थाखाय हान्जाफोरा मिजिंथिजानाय गोख्रों गेलेगिरिफोरखौ गोबां धोननि गेजेरजों गोरोबथा खालामनाय समनि गेजेरावनो दिनै मिड फिल्डार जार्मानप्रीट सिंआ माखासे बोसोरसिम गेलेनो थांखिआव चेन्नाइयान एफसिजों गेलेनो गोदानै गोरोबथा जाबाय । चेन्नाइ एफसिनि बिबानगिरि सुलुङा बुंनाय बादिब्ला , भारतनि फुटबल हान्जायाव मिड फिल्डार महरै गेलेबोनाय जार्मानप्रीट सिंखौ माखासे बोसोरसिम गेलेनो गोरोबथा खालामबाय । 24 बोसोर बैसोनि लाइमोन गेलेगिरिआ बे गोदान गोरोबथाखौ लानानै बुङोदि , थांनाय 3 बोसोराव चेन्नाइयान एफसिजों गेलेबोनानै आं गोबां सोलोंनो हादों । गावनि गोदान गोरोबथाजों सिंआ फैगौ सिजननि गेलेनायाव साबसिन खालामनो नाजानाय बाथ्राखौबो फोरमायो आरो बे क्लाबजों फैगौ समावबो गेलेनो मोनगोनखौ गोजोन्नाय आरो गोग्गानाय फोरमायदों । लोगोसे गेलेगिरिआ बुंबावोदि , चेन्नाइआ आंनि नैथि बिमानि न'बादि जादों । जेराव चेन्नाइयान एफसिजों गेलेनानै आं गोबां सुबुंफोरजों अन्सायजादों होन्नानै बुङो । मिड फिल्डार जार्मानप्रीट सिंआ भारतआव खुंजानाय इन्डियान सुपार लीगनि ब्रैथि सिजनसिम फारियै गेलेनो हानाय गुबुन सासे गोख्रों गेलेगिरि जादों । बेनि सिगां जार्मानप्रीट सिंआ 2017 माइथायआवबो मिनार्भा पान्जाब क्लाबजों गावनि गेलेनायखौ जागायजेन्दोंमोन । मख'नो गोनांदि , जार्मानप्रीट सिंनि गोख्रों गेलेनायनि हेफाजाबजों चेन्नाइयान एफसिआ थांनाय सिजननि आइएसएलआव फाइनाल राउन्डसिम सौहैनो हादोंमोन । लाइमोन समावनो रोंगथि थानाय गेलेगिरिआ भारतनि फुटबल हान्जायाव थांनाय 2016 आव भुटाननि हेंथायै मुलुगनां लोगोयारि मेचखौ गेलेनो खाबु मोन्दोंमोन । 2020.21 सिजननि इन्डियान सुपार लीगआ बे सोलिफु बोसोरनि फैगौ नभेम्बर दाननिफ्राय जागायजेनगोन । नाथाय करना भाइरासनि जाहोनआव दासिम आइएसएलनि गेलेगोन अक्टखौ रोखायै फोसावनो हायाखै । Regionalदरं पुलिसआ पिस्टलजों लोगोसे साब्रै सिखावखौ खादों दरं , 24 आगस्ट : दरं पुलिसआ जिल्लानि सिङाव गुबुन गुबुन जायगायाव संदान्नायनि गेजेरजों साब्रै सिखावफोरखौ हाथियार आरो गुलिजों लोगोसे हमदों । जाथायनि बागै पुलिस सुलुंनिफ्राय मिबथिनाय बादिब्ला , दरं जिल्लानि सिङाव थानाय सिलबारि बन्धन बेंकआव सिखाव खावनो फैनाय साब्रै लाइमोनफोरखौ हमनो हानानै बिसोरनिफ्राय गंसे पिस्टल , गरबा गोथां गुलि आरो गंसे देगारखौ बोखांनो हादों । लोगोसे बिसोरनिफ्राय एएस 12 एक्स 4696 नम्बरनि गंसे सेलेरिय गारिखौबो जब्द खालामनो हाबावदों । पुलिसआ हमनो हानाय साब्रै सिखावफोरनि मुङा फारियै - बङालीगाव गुरमुरिनि आब्दुल हानिफ ( 32 ) , इक्रामुल इस्लाम ( 27 ) , हाबुल इस्लाम ( 25 ) आरो रङागारा गामिनि सामसुल हुसेइन ( 27 ) होन्नानै सिनायथिनाय जादों । बिसोर साब्रै सिखावफोरा जिल्लानि सिङाव गुबुन गुबुन मुवा - बेसाद खावनाय जाथायफोरजों लोब्बा दङमोन होन्नानै पुलिसनि सुलुङा फोरमायदों । मख'नो गोनांदि , दलगाव पुलिस थानानि सिङाव थानाय सिलबारिनि साखाथि कपातिनिफ्राय पुलिसआ संदान्नानै बिसोरखौ हमनो हानायाव जाफुसारदों । दासान्दि पुलिसआ बिसोरखौ जाथायफोरनि सायाव संदान्नायखौ साजानि गेजेरजों सोलिहोबाय थादों होन्नानै सुलुङव फोरमायदों । Regionalसेबायाबो बोसोरनि सोलोंथाय फरा - फारिखौ खमायनो हागौ गुवाहाटी , 24 आगस्ट : आसाम हायार सेकेन्डारि इडुकेसन काउन्सिल सुंदयै एएइचएसइसि बायदि सोलिफु बोसोरनि सोलोंथाय फरा - फारिखौ खमायगोन सेबाया । सेबाया मोनसे सुलुङव मिथिहोनाय बायदिब्ला सोलिफु बोसोरनि सोलोंथाय होनाय फरा - फारिखौ खमायनायनि थांखि लादों । नाथाय माब्लानिफ्राय फरायसालिफोरनि फोरोंथाय होनाया जागायजेनगोन बेनि सायावसो फरा - फारिखौ खमायनायनि थांखि लागोन । जौसिन सोलोंथाय आन्जाद एबा मेट्रिक आन्जादआ 2022 माइथायाव दानसे फावसयनो हागौ होन्नानै सुलुङाव मिथिहोदों । मख'नो गोनांदि , करना भाइरासनि थाखाय आसाम हायार सेकेन्डारि इडुकेसन काउन्सिलआ थांनाय माखासे साननि सिगां सोलोंथायनि फरा - फारिखौ 30 जौखोन्दो खमायनायनि बाथ्राखौ फोसावना होबाय । फारसेथिं फैगौ 29 आगस्टआव खुंनो गोनां सोलोंथाय आफादनि जथुमनायासो बे थांखिखौ लानाय जागोन । बे गोदान फरा - फारियाव बबे फरा - फारिखौ थिसन्नाय जागोन बेनि सायाव सायख'नो थाखाय दासान्दि बिबान होनाय जादों । सेबानि सुलुङा मिथिहोनाय बायदिब्ला फरायसालिफोरनि खुलिनाय थासारिया फैयोब्लासो बे बोसोरनि सोलोंथाय फरा - फारियाव बेसेबां जौखोन्दो फरा - फारिखौ खमायनाया जाथावना जागोन । सुलुंनि बायदिब्ला फैगौ 1 सेप्तेम्बरनि गेजेरावनो सेबाया बे हाबाफारिखौ आजावना लानो थाखाय थियारि जादों । Regionalधुबुरी पुलिसआ आयेन बेरेखायै फालांगि महराव लांनाय मा 37 मोसौफोरखौ बोखांदोंधुबुरी , 24 आगस्ट : धुबुरी पुलिसआ रबिबारखालि मोनसे समाव आयेन बेरेखायै फालांगि महराव लांनाय पिकआप टेम्प'निफ्राय मा 37 मोसौफोरखौ बोखांदों । आयेन बेरेखा खामानिआव फालांगिफोरा मोसौ लांनो थाखाय गंसे स्करपिय गारिखौबो बाहायदों होन्नानै मिबथिनो मोन्दों । धुबुरी पुलिसआ जिल्लानि गुबुन गुबुन जायगानिफ्राय बेफोर मोसौफोरखौ बोखांनो हादों । लोगोसे बे जाथायाव धुबुरी पुलिसआ गौरिपुर पुलिस थानानि सिङाव थानाय तियामारि गामिनि साइफुल हकखौ खानो हादों । गुबुन फार्सेथिं धुबुरी पुलिसआ गान्जा फानग्रा सैजल मिश्रा मुंनि सासे सुबुंखौबो धुबुरी जिल्लानि सेनपारा ओन्सोलनिफ्राय खानो हादों । पुलिसआ बेजों लोगोसे तियामारि गामिनि महम्मद मालेख हुसेइनखौबो खादों । दासान्दि धुबुरी जिल्लायाव आयेन बेरेखा मोसौ - मैसो आरो ड्रागस फालांगि खालामनाय जाथायफोरा बांसिन्नो लानायनि सायाव पुलिसआ गोखों नोजोर लाखिनानै मोनसेनि उनाव गुबुन मोनसे आयेन बेरेखा खामानिखौ फेलें खालामनो हादों । थांनाय माखासे साननिफ्राय लानानै धुबुरी पुलिसआ दासिम समाज बेरेखा खामानियाव लोब्बा थानाय सा 17 सुबुंफोरखौ खानो हादों । रबिबारखालि जिल्लानि सिङावनो पुलिसआ 3 रोजा लिटार केरासिनखौ जब्द खालामनो हाबावदों । BTADकक्राझार मेइन मार्केटनि थावनिखौ लानानै फालांगिरिफोरा गोजोन्नाय मोनै फोरमायदों कक्राझार , 24 आगस्टःबावैसो राइज्यो बेंगिरि प्रफेसार जगदिश मुखिआ कक्राझार मेइन मार्केटनि गोदानै लुफुंजानाय सेथि आरो नैथि फ्लरनि निउ मार्केट कमफ्लेक्सखौ फालांगिरिफोरनि थाखाय बेखेवनानै होदोंमोन । नाथाय बेखेवनानै होनायनि दान मोन्नैनि उनावनो गोजोन्नाय मोनै फोरमायदों कक्राझार मेइन मार्केटयाव सानफ्रामबो जिरायग्रा फिसा थाखोनि फालांगिरिफोरा । जायखौ लानानै दिनै मार्केट कमफ्लेक्सनि आवथायाव फालांगिरिफोरा धर्ना होयो । फालांगिरिफोरा अजद होनाय बादिब्ला जाय मार्केट कमफ्लेक्सयाव फालांगिरिफोरखौ खुंथाइआ फजनानै होदोंमोन बेफोर जायगाफोरा फालांगि मावनो थाखाइ साबजाथाव जायगा नङ । बेबादिनो सानफ्रामबो मैगं - थाइगं आरो आइजें - आइलाफोरखौ गोजौयाव बोखोलाय - बोख्लायलाय खालामबाय थानाया जाथावना नङा होन्नानै फोरमायनायजों लोगोसे बुङोदि , बांसिन फिसा थाखोनि फालांगिरिफोरानो बैसो जानायगोजा आरो आइजो माहारिनि । बेखायनो फान्नो गोनां मैगं - थाइगंफोरखौ गोजौयाव बोखोलांनो आरो बोख्लायनो थाखाय मानसि हमनो गोनां जानायलाय सानफ्रामबो हाजिरा होनोबो गोनां जादों होन्नानै फोरमायदों । बेखायनो खुंथायनिसिम धर्ना होनानै फालांगिरिफोरा मोजां जायगा थि खालामना होनो दाबि दैखांदों । खुंथाया बेनि सायाव मा राहा लायो बेनि सायावनो फालांगिरिफोरनि इयुनआ सोनारगोन । गोबांथार फालांगिरिफोरानो दिनबाव खालामाजासे बे जेंनाखौ बोस्रांनानै होनो खावलायदों । BTADआसाम नेपालि थुनलाइ आफादनिफ्राय गाहाय मन्थ्रिनिसिम गोसोखां बिलाइ कक्राझार , 24 आगस्ट : जारिमिनारि थामथि बिटिआर गोरोबथानि गेजेरजों बाक्सा जिल्लानि बरमायाव लुफुंजानो गोनां बड'फा उपेन्द्रनाथ ब्रह्म मिरु सोलोंसालियाव नेपालि राव आरो हारिमुनि फरायसं मिरु सोसन्नो थाखाय आसाम नेपालि थुनलाइ आफादया गाहाय मन्थ्रि नरेन्द्र मदिनिसिम गोसोखां बिलाइ दैथायहरदों । आसाम नेपालि थुनलाइ आफादनि आफादगिरि कृष्ण बाहादुर थापानि दैदेन्नायाव कक्राझार , चिरां , उदालगुरि आरो बाक्सा जिल्ला जुथाइ नेपालि थुनलाइ आफादया जुथायैनो दिनै बिटिसि प्रिन्सिफाल सेक्रेटारिनि गेजेरजों गोसोखां बिलाइ दैथायहरना जालांनाय थामथि बिटिआर गोरोबथाखौ बरायनायजों लोगोसे बे गोरोबथानि गेजेरजों ओन्सोलाव गोजोनआ गोजोरै गायसनजागोन होन्नानै मिजिंथिनाय फोरमायो । नेपालि थुनलाइ आफादया भारतनि 150 बोसोरनिबो बांसिन गोजाम आफाद होन्नानै मख'ना नेपालि राव आरो थुनलाइनि जौगाथायनि थाखाय फसंजानो गोनां बड'फा उपेन्द्र नाथ ब्रह्म मुलुग सोलोंसालियाव नेपालि राव आरो हारिमुनि मोनसे मिरु गाहाय मन्थ्रिनो दैथायहरनाय बिबुंसाराव मख'दों । गाहाय मन्थ्रि नरेन्द्र मदिनि मैखोम बिफाव लानायाव जागायजेन्नायनिफ्रायनो बे राहाया मावफुंजानायखौ हास्थायनानै बिटिसिनि खैला - मैला , मंग्लाझरा , उल्थापानी , बलजरा , आतियाबारि बायदियाव गोबांथार नेपालि हारिफोरा गोदो - गोदायनिफ्रायनो बिटिसि ओन्सोलाव गोजोरै राइज्यो जाबोदों होन्नानैबो गाहाय मन्थ्रिनो दैथायहरनाय बिबुंसाराव मख'दों । BTADचिरांनि दादगारियाव मैदेर हाथायजों लोगोसे सुरां फालांगिखौ खादों काजलगाव , 24 आगस्टःचिरां जिल्लानि दादगारियाव थांनाय हरनि समाव हाग्रानि मैदेरनि हाथायजों लोगोसे सासे सुरां फालांगिखौ पुलिसआ खानो हादों । पुलिसनि सुलुंनिफ्राय मिथिनाय बायदिब्ला जिल्लानि रुनिखाथा पुलिस थानानि सिङाव थानाय भारत - भुटान सिमानि दादगारि ओन्सोलाव पुलिस आरो हाग्रा बिफानआ रबिबारखालि बेलासि समनिफ्राय मोनसे जुथाय संदानो आरो बे संदान्नायनि गेजेरजों 2 नं खाग्राबारिनि एलेन बसुमतारि मुंनि सासे सुबुंखौ खानो हायो । हमनो हानाय सुबुंनिफ्राय 10 कि : ग्रा : लिरथायनि थ'नै मैदेरनि हाथाय , मबालइ फन , रेनकट फोरखौ बोखांनो हायो । एलेन बसुमतारिया हाग्रानि जिब - जुनात बुथारनायजों लोगोसे सुरां फालांगियाव लोब्बा थानाय हान्जानि गुबुन सासे सोद्रोमा होन्नानै जिल्ला पुलिस बिबानगिरि सुदाकर सिंआ मिथिहोदों । बे जाथायनि सोमोन्दोयाव दादगारि पुलिस सकियाव जिडिइ नं 321 नम्बराव गसर थिसन्नानै पुलिसआ दासान्दि संदान्नायखौ सोलिहोबाय थादों । BTADकभिड - 19 जों कक्राझार आरएनबि देहा फाहामसालिनि फाहामगिरिया जिउ ख' हा ( कक्राझारनि असि आरो बिटिसिनि पिआरअ आबो कभिड - 19 पजिटिभ ) कक्राझार , 24 आगस्ट : कक्राझार जिल्ला सदर सहरनि गेजेर बाहागोयाव थानाय रुपनाथ ब्रह्म सिभिल देहा फाहामसालिनि फाहामगिरि ड ० अमल मुसाहारिआ दिनै सान्जौफु 12.00 रिंगायाव जिउ ख'हा जाबाय । कभिड - 19 जों थांनाय 10 आगस्टखालि फाहामगिरि ड ० अमल मुसाहारिआ सन्देरजानानै देहा फाहामथायनि थाखाय थिसन्नाय जादोंमोनब्लाबो साबसिन फाहामथाय होनो थाखाय बिथांखौ गुवाहाटीनि जिएमसि देहा फाहामसालियाव थिसन्नाय जादोंमोन । नाथाय गागि फाहामगिरि अमल मुसाहारिखौ कभिड - 19 जों सन्देरजानायनि जाहोनाव बेनि देहायाव थानाय भाइरासनि हेंथायै फाहामथाय होनो नारा - नाथाद नाजाथाबदोंमोनब्लाबो फाहामथाय सोलिहोबाय थानायावनो दिनै सान्जौफु समाव जोबथा हां बोनाय खौरांखौ मोन्नाय लोगो - लोगो आरएनबि देहा फाहामसालिया गोथौ दुखु मोन्नाय फोरमायदों । रुंसारि ड ० अमल मुसाहारिनि बैसोआ 56 बोसोर जाबायमोन । मख'नो गोनांदि , कक्राझार जिल्लायाव सानफ्रोमबो कभिड - 19 जों सन्देरजानाय गोदान - गोदान केसफोरखौ मोन्नो हानायनि गेजेरावनो दिनै बिटिसिनि पिआरअ समेश्वर बसुमतारि आरो कक्राझार पुलिस थानानि असि बि . बसुमतारिनि देहायावबो कभिड - 19 पजिटिभ केसखौ मोन्नो हादों । 
आइएसएल 2020.21 नि थाखाय मिड फिल्डार जार्मानप्रीट सिंआ चेन्नाइयान एफसिजों गेलेनो गोरोबथा जाबाय